b'\n_START_ARTICLE_\nKromati\xc4\x8dna aberacija\n_START_PARAGRAPH_\nKromati\xc4\x8dna aberacija je opti\xc4\x8dna napaka, ki se pojavi na fotografijah zaradi razli\xc4\x8dnega loma svetlobe posameznih valovnih dol\xc5\xbein. Napaka nastane zato, ker le\xc4\x8da ne more zbrati svetlobe razli\xc4\x8dnih valovnih dol\xc5\xbein v isti to\xc4\x8dki. Lomni koli\xc4\x8dnik namre\xc4\x8d pada z rasto\xc4\x8do valovno dol\xc5\xbeino svetlobe, zaradi tega imajo le\xc4\x8de razli\xc4\x8dne lomne koli\xc4\x8dnike za razli\xc4\x8dne valovne dol\xc5\xbeine. Vsaka barva ima tako svoje gori\xc5\xa1\xc4\x8de._NEWLINE_Gori\xc5\xa1\xc4\x8dna razdalja modre svetlobe je namre\xc4\x8d kraj\xc5\xa1a od gori\xc5\xa1\xc4\x8dne razdalje rde\xc4\x8de svetlobe, zato se lahko na mo\xc4\x8dno kontrastnih delih fotografije pojavijo vijoli\xc4\x8dni robovi. Kromati\xc4\x8dna aberacija se lahko odpravi z le\xc4\x8dami z razli\xc4\x8dnimi lomnimi koli\xc4\x8dniki.\n_START_SECTION_\nOdpravljanje kromati\xc4\x8dne aberacije\n_START_PARAGRAPH_\nKromati\xc4\x8dno aberacijo se posku\xc5\xa1a bolj ali manj uspe\xc5\xa1no odpraviti s kombinacijo dveh tankih le\xc4\x8d, ki sta v kontaktu (glej sliko na levi). Obe le\xc4\x8di sta tudi iz razli\xc4\x8dnih materialov. Najbolj pogosta je kombinacija dveh le\xc4\x8d iz kronskega in kremen\xc4\x8devega stekla. Pri tem se uporablja Abbejevo \xc5\xa1tevilo (merilo za disperzijo snovi) za dolo\xc4\x8danje gori\xc5\xa1\xc4\x8dne razdalje le\xc4\x8de.'